b'\n_START_ARTICLE_\nSueska kriza\n_START_SECTION_\nPo\xc4\x8detak krize\n_START_PARAGRAPH_\nUzroci krize su bili u strukturi kori\xc5\xa1tenja Sueskog kanala. Dodjela koncesije za gradnju kanala inozemnom dru\xc5\xa1tvu uklju\xc4\x8divala je i dodjelu njegovog gospodarskog kori\xc5\xa1tenja istom dru\xc5\xa1tvu. Pored toga, s porastom gospodarskog zna\xc4\x8denja nafte rasla je i zavisnost europskih snaga od kori\xc5\xa1tenja kanala. Velika Britanija je poku\xc5\xa1ala osigurati slobodan prolaz kanalom sna\xc5\xbenim utjecajem na egipatsku unutarnju politiku kao i vojnim prisustvom na kanalu. _NEWLINE_Po\xc4\x8detci krize se\xc5\xbeu jo\xc5\xa1 u 1952. Nakon \xc5\xa1to je kralja Faruka svrgnula Egipatska vojska, nova vlast mijenja dotada\xc5\xa1nju kooperativnu politiku s europskim silama i zauzima nacionalisti\xc4\x8dki panarapski smjer. Takav smjer je podgrijao konflikt s Izraelom kao i s Francuskom i Britanijom koje su dr\xc5\xbeale kontrolu nad Sueskim kanalom. Velika Britanija se 1954. obvezala povu\xc4\x87i svoje vojne snage iz tog podru\xc4\x8dja. Sve je ukazivalo na mirno rje\xc5\xa1enje.\n_START_SECTION_\nMotivi\n_START_PARAGRAPH_\nTijekom 1956. se zao\xc5\xa1trio sukob izme\xc4\x91u Egipta i Izraela, jer su u\xc4\x8destali napadi fedajina na Izrael iz Egipta i s pojasa Gaze koji je bio pod okupacijom Egipta. Egipat, vo\xc4\x91en predsjednikom Naserom, u to vrijeme blokira zaljev Akaba, zatvara Sueski kanal za izraelske brodove, i time kr\xc5\xa1i me\xc4\x91unarodno pravo. Istovremeno, sa Sirijom i Jordanom Egipat osniva "Ujedinjenu arapsku vrhovnu komandu", koja ima vrlo malo stvarnih ovlasti. _NEWLINE_U pozadini, Naser je planirao socijalisti\xc4\x8dki orijentiranu gradnju Asuanske brane kako bi smanjio bijedu naroda. Kako bi mogao financirati taj projekt, Naser je 26. srpnja 1956. nacionalizirao Sueski kanal \xc4\x8dijih su 44% vlasni\xc5\xa1tva dr\xc5\xbeale britanske banke i poduze\xc4\x87a. Istina, isplatio im je od\xc5\xa1tetu, no ostali su bez posjeda va\xc5\xbenog trgova\xc4\x8dkog puta. SSSR i Indija su na tri bezuspje\xc5\xa1ne me\xc4\x91unarodne konferencije na kraju prihvatili nacionalizaciju, ali je Velika Britanija bila, kako iz ekonomskih, tako i vojno-strate\xc5\xa1kih razloga, uznemirena._NEWLINE_S druge strane, Francuska se borila za svoje kolonije u podru\xc4\x8dju Magreba. U Al\xc5\xbeiru je 1954. izbio ustanak koji je podupiran oru\xc5\xbejem iz Egipta.'